
Αθήνα  19-10-2026
ΔΕΛΤΙΟ ΤΥΠΟΥ
Το παλιό σύστημα «έφυγε», αλλά η «αμαρτωλή αγάπη» μένει;
Η πρόσφατη εγκύκλιος 264469/14.10.2026 του Γενικού Γραμματέα Αγροτικής Ανάπτυξης και Τροφίμων, με την οποία η υποχρεωτική εγγραφή στο Μητρώο Αγροτών και Αγροτικών Εκμεταλλεύσεων (ΜΑΑΕ) συνδέεται με την υποβολή της Ενιαίας Αίτησης Ενίσχυσης 2026, μέσω αξιοποίησης στοιχείων του ΟΣΔΕ 2025, προκαλεί σοβαρά ερωτήματα. Όχι μόνο για τη λειτουργία του συστήματος και τον κίνδυνο εμπλοκής των αγροτικών ενισχύσεων, αλλά κυρίως για το ποιοι εξακολουθούν να ελέγχουν τις κρίσιμες ψηφιακές υποδομές.
Η ΠΟΓΕΔΥ είχε επισημάνει ότι η μεταφορά του ΟΠΕΚΕΠΕ στην ΑΑΔΕ δεν αποτελεί από μόνη της εξυγίανση. Οι τελευταίες εξελίξεις επαναφέρουν το κρίσιμο πολιτικό ερώτημα: Άλλαξε πραγματικά το σύστημα ή απλώς άλλαξε ο φορέας, ενώ οι παλιές εξαρτήσεις παραμένουν; Γιατί η εξυγίανση απαιτεί ρήξη με τις παθογένειες του παρελθόντος, όχι τη μεταφορά τους σε νέα διοικητική στέγη.
Και όλα αυτά ενώ έχουν καταγραφεί σοβαρά τεχνικά σφάλματα στο ΜΑΑΕ, με αναπάντητα ερωτήματα για τη λειτουργία, τη διαλειτουργικότητα και την ολοκλήρωση του αναγκαίου κανονιστικού πλαισίου
Το ενδιαφέρον, όμως, βρίσκεται αλλού. Τα δεδομένα του ΟΣΔΕ 2025 συνδέονται με την προηγούμενη πληροφοριακή υποδομή και τους γνώριμους αναδόχους της.
Εύλογα, λοιπόν, προκύπτουν ορισμένα ερωτήματα: Διαθέτει το Δημόσιο αυτοτελή πρόσβαση στα δεδομένα ή ανοίγει ξανά η πίσω πόρτα για τους παλιούς αναδόχους; Προετοιμάζονται νέες συμβάσεις και με ποιο κόστος;
Εδώ παραμένει, άλλωστε, αδιευκρίνιστο το συνολικό κόστος του περιβόητου Action Plan 2, για το οποίο υπάρχουν πληροφορίες περί διαφόρων αναθέσεων άνω των 2 εκατ. ευρώ που συνδέονται με αυτό. Ποιες συμβάσεις συνδέονται με την εφαρμογή του, ποιοι είναι οι ανάδοχοι και ποια τα παραδοτέα;
Εδώ αναδεικνύεται η πολιτική αντίφαση. Ο Αντιπρόεδρος της Κυβέρνησης πρωτοστάτησε στη μεταφορά του ΟΠΕΚΕΠΕ στην ΑΑΔΕ, ενώ με την πολιτική επιρροή του συνδέεται και η επιλογή του εν λόγω Γενικού Γραμματέα στο ΥπΑΑΤ. Γνωρίζει ο κ. Αντιπρόεδρος εάν η πολυδιαφημισμένη εξυγίανση δημιουργεί τις προϋποθέσεις για την επιστροφή των παλιών αναδόχων από την πίσω πόρτα; Άλλαξε ο ΟΠΕΚΕΠΕ, αλλά όχι οι συνεργασίες του;
Πριν από λίγες εβδομάδες, ο Υπουργός Αγροτικής Ανάπτυξης και Τροφίμων κ. Μαργαρίτης Σχοινάς δήλωσε από το βήμα της Βουλής ότι όσο βρίσκεται στην Αχαρνών μόνο τα «λαμόγια» και οι θιασώτες του παλιού συστήματος έχουν λόγο να φοβούνται. Η δέσμευση αυτή αφορά και τις τεχνικές και οικονομικές εξαρτήσεις του πρώην ΟΠΕΚΕΠΕ;
Όσο για τον Γενικό Γραμματέα, η μέχρι σήμερα στάση του απέναντι στη δημόσια κριτική δεν δημιουργεί ιδιαίτερες προσδοκίες απαντήσεων. Φαίνεται ότι η διαχρονική πολιτική σχέση του με τον Αντιπρόεδρο της Κυβέρνησης του δημιουργεί την εντύπωση ότι βρίσκεται στο απυρόβλητο. Όπως λέει η λαϊκή παροιμία, «στου κουφού την πόρτα όσο θέλεις βρόντα». Όμως, στη δημόσια διοίκηση υπάρχουν προσωπικά φέουδα και πολιτικά ακαταλόγιστα;
Η ΠΟΓΕΔΥ ζητά απαντήσεις από την πολιτική ηγεσία: Η εξυγίανση του ΟΠΕΚΕΠΕ σημαίνει τέλος στις παλιές εξαρτήσεις ή απλώς νέες αναθέσεις με το ίδιο έργο και τους ίδιους πρωταγωνιστές;
Οι αγρότες κινδυνεύουν να πληρώσουν τις αστοχίες του κράτους, ενώ οι φορολογούμενοι αγνοούν ποιος διαχειρίζεται τα δεδομένα και με ποιο κόστος.
Η ΠΟΓΕΔΥ δυστυχώς δικαιώνεται για όσα έχει επισημάνει δημόσια τα τελευταία χρόνια σχετικά με τις διαχρονικές παθογένειες του συστήματος αγροτικών ενισχύσεων.
Γιατί η πραγματική εξυγίανση δεν αποδεικνύεται από το ποιοι φεύγουν. Αποδεικνύεται από το ποιοι παραμένουν, ποιοι επιστρέφουν και με ποιους όρους.

[image: Εικόνα που περιέχει κείμενο, σκίτσο/σχέδιο, ζωγραφιά, γραμματοσειρά

Το περιεχόμενο που δημιουργείται από AI ενδέχεται να είναι εσφαλμένο.]Για  το  Δ.Σ.
image1.png




